23 kinders beseer weens tiener se ‘pretrit’Die kinders was in die minibussie op pad skool toe, toe die voertuig teen hulle vasgery het. (Foto: Rusa/Facebook) Altesame 23 skoolkinders is beseer toe ŉ tiener op ŉ oënskynlike pretrit Donderdagoggend in ŉ minibus wat hulle skool toe geneem het, ingeploeg het. Reaction Unit SA (Rusa) sê inwoners van KwaMashu, noord van Durban, het Rusa ontbied en reaksiebeamptes en paramedici was kort daarna op die toneel. “ŉ Woedende skare was op die toneel en het gedreig om die bestuurder van ŉ wit BMW X3, wat glo vir die ongeluk verantwoordelik was, aan te rand,” lui ŉ verklaring van Rusa. Omstanders het glo gedreig om die tienerseun wat die BMW bestuur het, aan te rand. (Foto: Rusa/Facebook) Die 14-jarige seun het na bewering sy pa se voertuig gesteel en was op ŉ pretrit toe hy teen die kant van die minibus gebots het. Die seun is in hegtenis geneem terwyl die beseerde kinders in die minibus, almal tussen vyf en 11 jaar oud, na verskillende mediese fasiliteite vir behandeling geneem is. Die kinders was op pad na verskeie skole in die gebied toe die ongeluk gebeur het. Talle mense het ook hul misnoeë te kenne gegee omdat soveel kinders in ŉ minibus vervoer is.